**1. Žiadateľ**

**Otázka č. 1:**

Ad: Príloha č. 8 súťažných podkladov – Podmienky účasti

Podľa Podmienok účasti, bod. 3. Technická a odborná spôsobilosť, uchádzač musí pri Expertovi číslo 2 - Hlavný SW analytik, preukázať aj splnenie nasledovného:

„získaný a platný **certifikát OMG-Certified UML (Unified Modeling Language) Advanced** alebo ekvivalent daného certifikátu vydaný medzinárodne uznávanou akreditačnou a certifikačnou autoritou.“

Na plnenie požadovaného predmetu zákazky nie je potrebné, aby hlavný SW analytik disponoval certifikátom OMG-Certified UML (Unified Modeling Language) s úrovňou Advanced. Takéto nastavenie podmienok účasti môže neodôvodnene viesť k podstatnému zúženiu hospodárskej súťaže.

Zároveň je v danej súvislosti potrebné uviesť, že verejný obstarávateľ aktuálne realizuje aj verejné obstarávanie na predmet zákazky: „*Služby podpory, prevádzky a rozvoja informačného systému IS IACS“* (ďalej len „**VO IACS**“).Vo VO IACS sa taktiež v rámci podmienok účasti týkajúcich sa technickej a odbornej spôsobilosti vyžaduje preukázanie experta - Hlavný SW analytik. Z verejne dostupných informácií je zrejmé, že na poskytovanie služieb súvisiacich s danou pozíciou experta sú pri obidvoch týchto systémoch (t. j. pri IACS aj AGIS) potrebné obdobné skúsenosti, resp. pri IACS by mohli byť podmienky prísnejšie, keďže ide o komplikovanejší systém ako AGIS. Verejný obstarávateľ napriek uvedenému, z nášho pohľadu neopodstatnene, požaduje **v rámci verejného obstarávania týkajúceho sa AGIS certifikát OMG-Certified UML s úrovňou Advanced** pričom **v rámci VO IACS postačuje OMG-Certified UML (bez úrovne Advanced)**.

**Otázka:**

V nadväznosti na uvedené žiadame detailné a relevantné vysvetlenie danej požiadavky, resp. pre zamedzenie neopodstatneného zúženia hospodárskej súťaže žiadame o úpravu predmetnej požiadavky nasledovne:

„získaný a platný certifikát OMG-Certified UML (Unified Modeling Language) alebo ekvivalent daného certifikátu vydaný medzinárodne uznávanou akreditačnou a certifikačnou autoritou“

**Odpoveď:**

Po posúdení verejný obstarávateľ súhlasí s navrhovanou úpravou a pôvodný text: „získaný a platný **certifikát OMG-Certified UML (Unified Modeling Language) Advanced** alebo ekvivalent daného certifikátu vydaný medzinárodne uznávanou akreditačnou a certifikačnou autoritou“, nahrádza textom: „získaný a platný certifikát OMG-Certified UML (Unified Modeling Language) alebo ekvivalent daného certifikátu vydaný medzinárodne uznávanou akreditačnou a certifikačnou autoritou“

**Otázka č. 2:**

Ad: Príloha č. 8 súťažných podkladov – Podmienky účasti, Príloha č. 1 A súťažných podkladov – Opis predmetu zákazky

Podľa priloženej dokumentácie (Príloha 1A) vykonáva testovanie zmien na testovacom prostredí verejný obstarávateľ po nasadení dodávateľom otestovanej zmeny na TP na základe dodania testovacích scenárov dodávateľom. Na strane verejného obstarávateľa sa jedná o testovanie príslušnými odbornými garantmi.

Verejný obstarávateľ požaduje u Experta č. 4 „Hlavný tester“ certifikát ISTQB úrovne Advanced. Vzhľadom na rozsah systému AGIS (podľa opisu predmetu zákazky ide o 5 vecne rozdielnych a funkčne rozsiahlych a zložitých modulov) nie je uskutočniteľné, aby testovanie všetkých zmien na strane dodávateľa zaisťoval jediný Hlavný tester dodávateľa. Takú osobu nie je technicky možné zaistiť, pretože nie je v ľudských silách u jediného človeka vedomostne obsiahnuť funkčnú znalosť celého systému AGIS. Na základe priloženého funkčného opisu IS je možné vyvodiť, že AGIS v tomto zmysle nie je jednoduchá SW aplikácia, ale rozsiahly informačný systém.

**Otázka a:**

V nadväznosti na uvedené žiadame o vysvetlenie,prečo verejný obstarávateľ nenastavil požiadavky na kvalifikáciu tak, že by požadoval doložiť prax konkrétnych riešiteľov zmien, ktorí na základe požiadaviek predloženej zmluvy budú pre verejného obstarávateľa zmeny skutočne testovať na vývojovom prostredí, pripravovať testovacie scenáre a spolupracovať s garantmi verejného obstarávateľa na odstránení chýb na testovacom prostredí. Je možné danú požiadavku splniť referenciami a praxou riešiteľov tak, aby vyhoveli v procesoch testovania na moduloch a funkciách AGIS (podľa opisu: SOT, SP, PRV, MFR a Integrácia)?

**Odpoveď:**

Po posúdení verejný obstarávateľ súhlasí, že certifikát ISTQB môže byť nahradený referenciami a praxou riešiteľov tak, aby vyhoveli v procesoch testovania na moduloch a funkciách AGIS (podľa opisu: SOT, SP, PRV, MFR a Integrácia) a podmienky pre pozíciu Expert číslo 4 - Hlavný tester upravuje nasledovne:

* minimálne 5-ročná odborná prax v oblasti testovania informačných systémov.
Túto podmienku účasti je potrebné preukázať životopisom alebo ekvivalentným dokladom.
* minimálne 2 profesionálne praktické skúsenosti s testovaním informačných systémov v pozícii hlavného testera, pričom aspoň jeden z týchto systémov bol zameraný na oblasť administrácie žiadostí a kontrol projektov financovaných z viacerých zdrojov.
Túto podmienku účasti je potrebné preukázať životopisom alebo ekvivalentným dokladom.

**Otázka b:**

Certifikát ISTQB kladie vyššie nároky na znalosti a odbornosť testerov v procesoch testovania. Pretože testovanie na TP podľa testovacích scenárov vykonávajú odborní garanti verejného obstarávateľa, ako budú pripravení tieto vysoké nároky vyplývajúce z uplatnenia požadovaného certifikátu absorbovať a aplikovať na danej požadovanej odbornej úrovni a takto definované procesy testovania komunikovať?

**Odpoveď:**

V kontexte predchádzajúcej odpovede je otázka irelevantná.

**Otázka č. 3:**

Ad: Príloha č. 8 súťažných podkladov – Podmienky účasti

Podľa Podmienok účasti, bod. 3. Technická a odborná spôsobilosť, uchádzač musí pri Expertovi číslo 8 - Expert na databázy, preukázať aj splnenie nasledovného:

„minimálne 1 (jedna) preukázateľná praktická skúsenosť s vývojom a implementáciou databázového systému, ktorý spracováva minimálne 1,5 milióna záznamov, min. 4 milióny dokumentov a minimálne 300 jednoznačne identifikovateľných užívateľov - preukáže prostredníctvom podpísaného životopisu“

**Otázka:**

V nadväznosti na uvedené žiadame o vysvetlenie, čo je potrebné rozumieť pod pojmom „dokument“.

**Odpoveď:**

Pojmom dokument verejný obstarávateľ rozumie všetky elektronické dokumenty, ktoré sa nachádzajú v databáze a vzťahujú sa na jednotlivé zázamy. To znamená, že jeden záznam môže obsahovať viac dokumentov, napr. technickú špecifikáciu, emaily + prílohy, obrázky, logy a pod.

**Otázka č. 4:**

Ad: Príloha č. 8 súťažných podkladov – Podmienky účasti

Podľa Podmienok účasti, bod. 3. Technická a odborná spôsobilosť, uchádzač musí pri Expertovi číslo 7 - Špecialista pre bezpečnosť IT, preukázať aj splnenie nasledovného:

„Získaný a platný́ certifikát v oblasti bezpečnosti informačných systémov **CRISC** alebo ekvivalent daného certifikátu od inej akreditovanej autority)“

Vzhľadom na charakter systému AGIS ako aj vzhľadom na bežnú prax nie je zrejmé, z akého dôvodu sa pri danom expertovi požaduje certifikát CRISC. Na plnenie požadovaného predmetu zákazky nie je potrebné, aby Špecialista pre bezpečnosť IT disponoval certifikátom CRISC, pričom je zároveň potrebné, aby disponoval iným relevantným certifikátom.

Certifikát CRISC s informačnou bezpečnosťou IT priamo nesúvisí, jeho ťažisko spočíva v riadení rizík vo všeobecnom poňatí zvládania rizikovej analýzy v podnikových systémoch (teda nie špeciálne IT systémoch) a v optimalizácii rizík v podnikovom prostredí. Certifikáty, ktoré skutočne a relevantne preukazujú kvalifikáciu experta v celej šírke problematiky bezpečnosti IT systémov (vrátane rizikovej analýzy), sú napr. certifikát CISSP alebo CISM alebo certifikát manažér bezpečnosti informácií MBI a teda nie certifikát CRISC, ktorý je založený iba na riadení rizík. Navyše takéto nastavenie podmienok účasti (požadovanie certifikátu CRISC) neodôvodnene vedie k podstatnému zúženiu hospodárskej súťaže.

**Otázka:**

V nadväznosti na uvedené žiadame o  vysvetlenie, či bude verejný obstarávateľ akceptovať ako ekvivalentný certifikát voči certifikátu CRISC aj certifikát manažéra bezpečnosti informácií MBI.

**Odpoveď:**

Verejný obstarávateľ chce zdôrazniť, že očakáva vysoko profesionálneho dodávateľa a vzhľadom na to, že ide o IS veľkého rozsahu a miera rizika je vysoká, treba riziká odborne vyhodnocovať. V prípade, že žiadateľ nedisponuje požadovaným certifikátom, verejný obstarávateľ uzná i certifikát manažéra kybernetickej a informačnej bezpečnosti, ak je tento uvedený v Zozname certifikovaných osôb (treba preukázať).

**Otázka č.5:**

Ad: Príloha č. 8 súťažných podkladov – Podmienky účasti

Podľa verejne dostupných informácií, najmä v zmysle Prílohy č.1 B - Popis súčasného stavu AGIS je systém AGIS zložitý najmä svojimi špeciálnymi procesmi, ktoré sa viažu na konkrétne požiadavky v SOT, v riadení administrácie dotačných projektov PRV, v znalosti platobných systémov EÚ v MFR a celého radu ďalších znalostí (Kontroly na mieste, finančné riadenie, vykazovania do EÚ).

V rámci podmienok účasti nie sú zakotvené pozície expertov s týmito znalosťami procesov, alebo skúsenosťami. Úspešný uchádzač, s ktorým bude uzatvorená zmluva, bude musieť prevziať servis a rozvoj systému AGIS, pričom prevzatie bude musieť prebehnúť navyše vo veľmi krátkej lehote.

**Otázka:**

V nadväznosti na uvedené žiadame o vysvetlenie ako má byť zabezpečené plnenie požadovaného predmetu zákazky zo strany uchádzača, ktorý nedisponuje expertami v zmysle vyššie uvedeného, resp. žiadame o doplnenie nasledovných pozícii expertov:

Expert číslo 9 - Analytik pre riešenie spoločných organizácií poľnohospodárskeho trhu

* minimálne 3 (tri) roky odbornej praxe v pozícii analytika so znalosťami administrácie Európskych dotácií;
* znalosť problematiky administrácií spoločných organizácií poľnohospodárskeho trhu v aspoň v 3 (troch) z nasledovných oblastí:
* zábezpeky
* licencie
* intervencie (nákup, predaj)
* školské programy (ovocie a zelenina do škôl, mlieko do škôl)
* kontroly na mieste
* súkromné skladovanie

Expert číslo 10 - Analytik pre riešenie finančného riadenia platobných agentúr EÚ

* minimálne 3 (tri) roky odbornej praxe na pozícii analytika so znalosťami administrácie a finančného riadenia platobných agentúr so znalosťou problematiky v nasledovných oblastiach:
* krížiková tabuľka (x tabuľka)
* výkazníctvo platobných agentúr do EÚ
* riadenie nezrovnalostí

**Odpoveď:**

Verejný obstarávateľ očakáva, že potenciálny dodávateľ bude mať schopnosti plniť úlohy v zmysle požiadaviek. Vzhľadom na to, že požiadavky na vývoj budú riadené cez objednávky zmien (CR) predpokladáme, že potrebné kapacity bude vedieť dodávateľ zabezpečiť a zohľadniť v návrhu cenovej kalkulácie špecifikácie.

**Otázka č. 6:**

Ad: Príloha č. 1 A súťažných podkladov – Opis predmetu zákazky

V zmysleOpisu predmetu zákazky, ako aj podľa ďalších podkladov k verejnému obstarávaniu je systémAGIS definovaný ako informačný **agendový systém** (napr. podľa bodu 2.1 Opisu predmetu zákazky: „*Predmetom zákazky je poskytovanie služieb podpory, prevádzky a rozvoj informačného* ***agendového systému*** *AGIS...*).

Agendový systém je primárne definovaný svojim prepojením na základné registre. To je ale vo vzťahu k IS AGIS asi iba 10% jeho kľúčových vlastností. Takto úzka definícia IS AGIS môže u uchádzačov vyvolať dojem, že IS AGIS slúži len na prepojenie s registrami, vrátane ďalších nedorozumení.

**Otázka:**

V nadväznosti na uvedené žiadame o vysvetlenie, resp. o úpravu definície IS AGIS tak, aby nevyvolávala u uchádzačov mylné predstavy o funkciách IS AGIS.

**Odpoveď:**

Popis predmetu zákazky je dostatočne detailne popísaný a verejný obstarávateľ má za to, že pojem agendový systém nie je potrebné samostatne popisovať.

**Otázka č. 7:**

Ad: Príloha č. 1 A súťažných podkladov – Opis predmetu zákazky

V zmysle Opisu predmetu zákazky, konkrétne v zmysle kapitoly 1 Stručný opis:

„Požadované aktivity predstavujú 6 druhov služieb, ktorých popis je v kapitolách 2.2 a 2.3.“

V kapitole 2.2 a 2.3 je obsiahnutý popis 4 druhov služieb a v kapitole 2.4 popis ďalších dvoch druhov služieb.

**Otázka:**

V nadväznosti na uvedené žiadame o vysvetlenie, či mal predmetnou formuláciou verejný obstarávateľ na mysli, že: „Požadované aktivity predstavujú 6 druhov služieb, ktorých popis je v kapitolách 2.2 až 2.4“? Ak áno, žiadame o úpravu daného textu v Opise predmetu zákazky.

**Odpoveď:**

Súhlasíme s navrhovanou úpravou a finálna dikcia vPrílohe č. 1 A súťažných podkladov – Opis predmetu zákazky sa mení na text: „Požadované aktivity predstavujú 6 druhov služieb, ktorých popis je v kapitolách 2.2 a 2.3. a 2.4.

**Otázka č. 8:**

Ad: Príloha č. 1 A súťažných podkladov – Opis predmetu zákazky

V zmysle Opisu predmetu zákazky, konkrétne v zmysle kapitoly 2.2.1 Služba č. 1: Helpdesk a pohotovosť a riešenie vád a incidentov:

*„Administratívne zabezpečenie služby:*

*Služba Helpdesk a pohotovosť je zabezpečovaná Pracovníkmi Dodávateľa nepretržite v čase dostupnosti služby.“*

Obdobne podľa Opisu predmetu zákazky, kapitoly 2.2.2 Služba č. 2: Pravidelná údržba systému a profylaktická údržba produkčného a testovacieho prostredia:

*„Služba pre Objednávateľa bude poskytovaná počas účinnosti Zmluvy pravidelne v čase dostupnosti tejto služby.“*

Dostupnosť služby je detailnejšie špecifikovaná v tabuľke č. 2, avšak táto tabuľka sa týka riešenia a odstránenia štyroch kategórií incidentov.

**Otázka:**

V nadväznosti na uvedené žiadame o vysvetlenie, resp. špecifikáciu, čo sa rozumie pod „časom dostupnosti služby“ (vymedzenie dní, hodín) v prípade inom ako je uvedené v tabuľke 2, t. j. v inom prípade ako riešenie vád a incidentov.

**Odpoveď:**

Pojem „čas dostupnosti služby“ (vymedzenie dní, hodín) sa vzťahuje na špecifikáciu v zmysle Tabuľky 2.

**Otázka č. 9:**

Ad: Príloha č. 1 A súťažných podkladov – Opis predmetu zákazky

V Opise predmetu zákazky nie je špecifikovaná potreba koordinácie dodávateľa s dodávateľmi poskytujúcimi služby pre iné systémy verejného objednávateľa.

**Otázka:**

V nadväznosti na uvedené žiadame o vysvetlenie, či dôvodom toho, že uvedená úprava v Opise predmetu zákazky absentuje, je skutočnosť, že koordinácia s inými dodávateľmi nebude potrebná. Ak koordinácia potrebná bude, žiadame o vysvetlenie, v rámci ktorých služieb sú dané plnenia zahrnuté, resp. ako má byť riešená odplata za takéto plnenia a žiadame o zmenu opisu predmetu zákazky.

**Odpoveď:**

Verejný obstarávateľ deklaruje, že predmetom zákazky je aj spolupráca s dodávateľmi poskytujúcimi služby pre iné systémy verejného obstarávateľa. V časti prevádzka a údržba systému ide o nevyhnutnú koordináciu pre zabezpečenie úloh, kde je finančná odplata zahrnutá v mesačnom paušále, v časti vývoj systém predpokladáme, že potrebná koordinácia bude zahrnutá v návrhu špecifikácie na vývojové zmeny vrátane finančnej kalkulácie.

**Otázka č. 10:**

Ad: Príloha č. 3 súťažných podkladov – Servisná zmluva na zabezpečenie servisnej podpory informačného systému AGIS (ďalej len „**Zmluva**“)

Podľa ustanovenia článku 3. Zmluvy:

***„AGIS“*** *-**počítačový program Agrárny informačný systém, ktorý je špecifikovaný v Prílohe č.1 tejto Zmluvy.*

Ako príloha č. 1 Zmluvy je v jej záverečných ustanoveniach definované nasledovné: „*Príloha č. 1 - Opis predmetu zákazky - špecifikácia služieb“*. Opis predmetu zákazky označený v súťažných podkladoch ako príloha č. 1 A neobsahuje špecifikáciu AGIS. Súťažné podklady zahŕňajú ešte prílohu č 1 B, obsahujúcu Popis súčasného stavu AGIS.

**Otázka:**

V nadväznosti na uvedené žiadame o vysvetlenie, aký dokument bude prílohou č. 1 Zmluvy, v ktorej má byť v zmysle uvedenej definície špecifikovaný počítačový program Agrárny informačný systém. Bude to iná príloha ako sú prílohy k súťažným podkladom alebo to bude príloha č. 1A Opis predmetu zákazky spolu s prílohou č. 1 B?

**Odpoveď:**

Prílohou č. 1 Zmluvy, v ktorej má byť v zmysle uvedenej definície špecifikovaný počítačový program Agrárny informačný systém, bude príloha č. 1A Opis predmetu zákazky spolu s prílohou č. 1 B. Žiadne iné prílohy k opisu predmetu zákazky neexistujú.

**Otázka č. 11:**

Ad: Príloha č. 3 súťažných podkladov – Zmluva

Podľa článku 17., bodu 17.5 Zmluvy:

„Okrem prípadov podstatného porušenia Zmluvy je Objednávateľ oprávnený odstúpiť od Zmluvy v prípade, ak:

*„a) Dodávateľ je v úpadku alebo ak Dodávateľ vstúpil do likvidácie alebo preruší alebo skončí svoju podnikateľskú činnosť“*

Zmluva nedefinuje pojem úpadok a ani neuvádza, čo sa považuje za preukázanie skutočnosti, že dodávateľ je v úpadku. Pre uchádzača je dôležité poznať jednoznačné podmienky prípadného uplatnenia práva objednávateľa na odstúpenie od Zmluvy.

**Otázka:**

V nadväznosti na uvedené žiadame o upresnenie textu Zmluvy tak, aby bolo zrejmé, čo treba rozumieť pod pojmom „úpadok“ spolu s definovaním, akým spôsobom sa preukazuje.

**Odpoveď:**

Pojem úpadok je pojem, ktorý sa bežne vyskytuje v zmluvných vzťahoch, pričom jeho definícia a posudzovanie vychádza zo zákona č. 7/2005 Z. z. o konkurze a reštrukturalizácii. Verejný obstarávateľ nepovažuje za potrebné upravovať znenie zmluvy.

**Otázka č. 12:**

Ad: Príloha č. 3 súťažných podkladov – Zmluva

V zmysle článku 5. bodu 5.2 Zmluvy:

*„Dodávateľ sa zaväzuje* ***udržiavať IS Objednávateľa*** *v súlade s podmienkami stanovenými touto Zmluvou a dodanou dokumentáciou* ***a v prípade schválených zmien IS Objednávateľa udržiavať aktuálnosť tejto dokumentácie****.“*

Predmetné ustanovenie, ani iné zmluvné ustanovenie však neuvádza, aký informačný systém/informačné systémy Objednávateľa sa majú na mysli.

**Otázka:**

V nadväznosti na uvedené žiadame o upresnenie/úpravu textu Zmluvy tak, aby bolo zrejmé, čo treba rozumieť pod pojmom „IS Objednávateľa“, aby bolo jednoznačne zrejmé, že povinnosti dodávateľa sa týkajú výlučne AGIS.

**Odpoveď:**

Pod pojmom „IS Objednávateľa“ sa vo vzťahu k dodávateľovi rozumie výlučne IS AGIS.

**2. Žiadateľ**

**Otázka č. 1**

Nevieme si predstaviť inú formu súčinnosti, než že po dobu najmenej 1 rok po podpise novej zmluvy bude súčasný Dodávateľ ďalej vykonávať servisné činnosti a nový Dodávateľ sa s nimi bude postupne zoznamovať a postupne ich preberať. V opačnom prípade nemožno zodpovedne podpísať zmluvu so záväzkom zabezpečiť plynulú prevádzku systému počnúc dátumom podpisu. Je toto takto dostatočne zaistené? Existuje ešte nejaký ďalší záväzok k bezpečnému zaisteniu prevzatia servisu AGIS s elimináciou spomínaných rizík?

**Odpoveď:**

Existujúca právna úprava zaväzuje súčasného dodávateľa: „poskytnúť potrebnú súčinnosť Objednávateľovi a novému dodávateľovi identických alebo podobných služieb ako v tejto Zmluve, ktorý sa stane víťazným uchádzačom otvorenej súťaže vyhlásenej Objednávateľom na poskytovanie identických alebo podobných služieb ako v tejto Zmluve a s ktorým na základe výsledkov takejto súťaže uzatvorí Objednávateľ novú zmluvu na poskytovanie identických alebo podobných služieb, a to najmä nie však výlučne súčinnosť na plynulý prechod zabezpečenia služieb servisnej podpory a funkčnosti Systému zo strany nového dodávateľa takýchto služieb a to tak, aby mohlo dôjsť k bezproblémovému a efektívnemu prevzatiu funkčného Systému zo strany nového dodávateľa. Dodávateľ je za týmto účelom povinný najmä, nie však výlučne odovzdať novému dodávateľovi a/alebo Objednávateľovi všetku dostupnú dokumentáciu týkajúcu sa Systému a všetky zdrojové kódy a to podľa pokynov a požiadaviek Objednávateľa a v lehotách určených Objednávateľom“.

Ročné spolupôsobenie s existujúcim dodávateľom považujeme za bezpredmetné.

**Právna úprava spolupráce**

**Otázka č. 2**

Máme skúsenosti so zabezpečením servisu SW aplikácií tretích autorov, kedy Objednávateľ požaduje na novom Dodávateľovi Kvalifikačný certifikát od autora aplikácie, že nového Dodávateľa v servise svojej aplikácie preškolil a ten je schopný takú aplikáciu kvalifikovane zaistiť v rozvoji aj servise. Je prevzatie týmto spôsobom zaistené?

**Odpoveď:**

Prevzatie SW je zabezpečené v zmysle odpovede na 1. otázku.

**Otázka č. 3**

Akým spôsobom je riešená záruka za systém AGIS? Chápeme správne, že dňom podpisu novej zmluvy preberá nový Dodávateľ voči Objednávateľovi záruku za celý systém AGIS?? Predpokladáme, že pôvodný dodávateľ/autor systému neprijme zodpovednosť za vady, ak zasiahne do systému tretia osoba (výkonom servisných činností „nového“ dodávateľa). Keďže pôjde o zásah nového dodávateľa, môže toto považovať pôvodný dodávateľ za zásah neautorizovaný a teda nemožno podľa Občianskeho zákonníka na pôvodnom dodávateľovi požadovať záručnú opravu alebo vymáhať náhradu škody. Je to tak, že za náhradu škôd zodpovedá nový dodávateľ po podpisu zmluvy v plnej miere

**Odpoveď:**

Keďže ide o servisnú zmluvu, dodávateľ zodpovedá za prípadné vady alebo škodu spôsobenú pri výkone služieb vykonávaných na základe samotnej zmluvy. V prípade ak spôsobí škodu tretia osoba, bude sa postupovať podľa príslušných právnych predpisov upravujúcich zodpovednosť za spôsobenú škodu.

**3. Žiadateľ**

**Otázka 1**:

V súťažných podkladoch nie je opísaná architektúra a použité frameworky, na ktorých je informačný systém vytvorený. Týmto žiadame verejného obstarávateľa o doplnenie podkladov minimálne v nasledovnom rozsahu: Rozsah enHt v RDMS Oracle, početnosť záznamov, početnosť enMt, využívanie PL/SQL mechanizmov Technologický popis prostredia produkčného aj testovacieho. Vymenovanie jednotlivých technologických prvkov, verzii a rozsah nasadenia (UI framework, backend framework atd....) Identifikovanie proprietárneho SW použitého v IS AGIS

**Odpoveď:**

V Prílohe č. 3 Popis súčasného stavu je v kapitole 2.1 ZÁKLADNÉ INFORMÁCIE O AGIS popis základnej funkcionality a modulov IS AGIS vrátane procesného diagramu. Ďalšie technické špecifikácie budú poskytnuté dodávateľovi služieb po podpísaní zmluvy a počas prvých šiestich mesiacov bude poskytovateľovi zabezpečená súčinnosť na účely novej zákazky pri preberaní správy IS AGIS súčasným dodávateľom služieb.

**Otázka 2**:

V súťažných podkladoch nie je uvedené či verejný obstarávateľ v riešení využíva proprietárny SW a či ho má uchadzač započítať do celkovej ceny za poskytované služby. Ak ano prosím doplniť tieto informácie a zároveň uvieť licenčný model, na ktorý sa uvedené vzťahuje.

**Odpoveď:**

Verejný obstarávateľ v riešení nevyužíva proprietárny SW a uchádzač ho teda nepotrebuje započítať do celkovej ceny za poskytované služby.